b'\n_START_ARTICLE_\nKuusjoki (joki Yp\xc3\xa4j\xc3\xa4ll\xc3\xa4)\n_START_SECTION_\nValuma-alueen kuvailu\n_START_PARAGRAPH_\nJoen latvahaarat saavat alkunsa Yp\xc3\xa4j\xc3\xa4n Palikkalan kyl\xc3\xa4n takamailta V\xc3\xa4h\xc3\xa4nsuon ja Hyrsynkulman kulmakunnilta ja yhtyv\xc3\xa4t joeksi Yp\xc3\xa4j\xc3\xa4n Lev\xc3\xa4n kyl\xc3\xa4n Saarikon kulmakunnalla. Sielt\xc3\xa4 joki virtaa Yp\xc3\xa4j\xc3\xa4n Perttulan Kuusjoenkulman kautta Yp\xc3\xa4j\xc3\xa4n Mannisten kyl\xc3\xa4\xc3\xa4n, jossa se laskee Loimijokeen l\xc3\xa4hell\xc3\xa4 Loimaan Kauhanojan kyl\xc3\xa4n rajaa. Seuraavassa joen kulku ja sivuhaarat kuvataan suulta latvalle p\xc3\xa4in._NEWLINE_Kuusjoki laskee Loimijokeen peltoaukean keskell\xc3\xa4 Mannisen Myllykulman alapuolella. Mannisen kyl\xc3\xa4n l\xc3\xa4pi kulkeva, Loimaan ja Yp\xc3\xa4j\xc3\xa4n yhdist\xc3\xa4v\xc3\xa4 seututie 213 ylitt\xc3\xa4\xc3\xa4 joen juuri Myllykulmalla, miss\xc3\xa4 joessa on koski ja muutama suvanto. Joki virtaa t\xc3\xa4nne Ruokosuon kulmakunnalta Yp\xc3\xa4j\xc3\xa4n Kuusjoenkulmalta suoraan etel\xc3\xa4st\xc3\xa4. Ensimm\xc3\xa4isen 12 kilometrin matkalla siihen laskee vain muutama sivuoja. Ne ovat p\xc3\xa4\xc3\xa4asiassa pelto-ojia, mutta esimerkiksi Kaarnoja ja Kuusoja tuovat vett\xc3\xa4 my\xc3\xb6s Eksyssuolta Loimaan, Someron ja Kosken rajalta sek\xc3\xa4 Huhmassuolta ja Piilikankaan harjualueelta Someron Vilukselan Palojoen Nummikulman ja Yp\xc3\xa4j\xc3\xa4n Perttulan Kuusjoenkulman rajoilta. Yp\xc3\xa4j\xc3\xa4n Perttulan Kuusjoenkulmalla Yhdystie 2805 ylitt\xc3\xa4\xc3\xa4 Kuusjoen._NEWLINE_Yl\xc3\xa4juoksulla Ruokosuolla Munitunoja tuo vett\xc3\xa4 Someron Pitk\xc3\xa4rven Isoniitulle asti ulottuvalta Munitun peltoaukealta. Ylemp\xc3\xa4n\xc3\xa4 Kuusjokeen yhtyy lis\xc3\xa4\xc3\xa4 ojia id\xc3\xa4st\xc3\xa4 valtatien 10 alittavina latvahaaroina. N\xc3\xa4it\xc3\xa4 ovat Yp\xc3\xa4j\xc3\xa4n Lev\xc3\xa4n kyl\xc3\xa4n Saarikon kulmakunnalla Kuusjokeen laskevat Kaahinoja, Piilinoja ja Lepp\xc3\xa4senoja. Kaahinoja saa alkunsa Yp\xc3\xa4j\xc3\xa4n Palikkalan Hyrsynkulman kulmakunnalta. Siell\xc3\xa4 sen latvahaaroja ovat Someron Pitk\xc3\xa4j\xc3\xa4rven Isoniitun kulmakunnan rajoilta alkunsa saavat Hyrsynoja ja Seetulanoja sek\xc3\xa4 Yp\xc3\xa4j\xc3\xa4n Palikkalan V\xc3\xa4h\xc3\xa4nsuon kulmakunnan kautta virtaava Muuskinoja, jonka latvat niin ik\xc3\xa4\xc3\xa4n ulottuvat Someron puolelle Lehtim\xc3\xa4en kulmakunnalla. My\xc3\xb6s Pillinoja saa alkunsa Someron Lehtim\xc3\xa4enkulman rajoilta ja kulkee sitten Yp\xc3\xa4j\xc3\xa4n V\xc3\xa4h\xc3\xa4nsuon kulmakunnan kautta. Lepp\xc3\xa4stenoja saa alkunsa Yp\xc3\xa4j\xc3\xa4n Palikkalan Kottaanojan kulmakunnalta Lev\xc3\xa4n kyl\xc3\xa4n Saarikon kulmakunnan pohjoispuolelta.'